ปัจจัยความเสี่ยง

  1. สภาพภูมิอากาศ

  เนื่องจากวัตถุดิบหลักของบริษัทและบริษัทย่อยมาจากผลผลิตทางการเกษตร
  แนวโน้มผลการดำเนินงานของบริษัทและบริษัทย่อยยังคงขึ้นอยู่กับปัจจัยที่ควบคุมไม่ได้ ได้แก่
  สภาพภูมิอากาศ ปริมาณน้ำฝน และผลผลิตของวัตถุดิบที่ออกสู่ตลาดในแต่ละฤดูกาล นอกจากนี้
  ในส่วนของบริษัทเอง ยังขึ้นอยู่กับปริมาณและราคาผลปาล์มสด
  ซึ่งเป็นต้นทุนการผลิตหลักของโรงงานสกัดน้ำมันปาล์มดิบ

  2. ราคาน้ำมันปาล์มผันผวน

  ราคาน้ำมันปาล์มดิบรายเดือนโดยเฉลี่ยในปี 2551 มีการเคลื่อนไหวในช่วงระหว่าง
  17.02-36.26 บาทต่อกิโลกรัม และราคาเฉลี่ยทั้งปีอยู่ที่ 28.96 บาทต่อกิโลกรัม เพิ่มขึ้นร้อยละ
  18 จากปี 2550 ในปัจจุบัน มีความต้องการใช้น้ำมันปาล์มเพื่อนำไปผลิตเป็นพลังงานทดแทน
  จึงทำให้ราคาน้ำมันปิโตรเลียมกลายมาเป็นอีกปัจจัยหนึ่งที่มีส่วนกำหนดราคาน้ำมันปาล์มด้วย
  ซึ่งยิ่งจะทำให้ราคาน้ำมันปาล์มในปัจจุบันมีความผันผวนมากขึ้น อย่างไรก็ตาม
  บริษัทสามารถบรรเทาความเสียหายที่อาจจะเกิดขึ้นจากภาวะความเสี่ยงดังกล่าวได้จากการบริหารจัดการสินค้าคงคลังทั้งในด้านวัตถุดิบและสินค้าเพื่อจำหน่ายอย่างระมัดระวัง
  และจะต้องติดตามตัวเลขที่เกี่ยวข้องกับผลผลิต การส่งออก
  ปริมาณน้ำมันปาล์มคงเหลือทั้งในประเทศและต่างประเทศ
  รวมถึงราคาน้ำมันปิโตรเลียมในตลาดโลกอย่างใกล้ชิด
  เพื่อใช้คาดการณ์ราคาและปริมาณผลปาล์มสดที่จะออกสู่ตลาดในแต่ละฤดู

  3. การแทรกแซงราคาโดยภาครัฐ

  ในปีที่ผ่านมา ภาครัฐมีการแทรกแซงอุตสาหกรรมน้ำมันปาล์มในรูปแบบต่างๆ กัน ได้แก่

  1. เมื่อวันที่ 22 มกราคม 2551 คณะรัฐมนตรีมีมติอนุมัติให้มีการนำเข้าน้ำมันปาล์มดิบใสภายใต้
  AFTA โดยให้องค์การคลังสินค้าเป็นผู้นำเข้าจำนวน 30,000 ตัน ภายในวันที่ 29 กุมภาพันธ์
  2551 เพื่อผ่อนคลายการขาดแคลนน้ำมันปาล์มซึ่งเกิดขึ้นตั้งแต่เดือนพฤศจิกายน 2550
  แต่การอนุมัติล่าช้า ทำให้เมื่อมีการนำเข้าในช่วงปลายเดือนกุมภาพันธ์ 2551
  ปริมาณผลผลิตได้เพิ่มขึ้นอย่างมาก ทำให้ราคาน้ำมันปาล์มปรับลดลงอย่างรวดเร็ว

  2. เมื่อวันที่ 19 พฤศจิกายน 2551
  คณะรัฐมนตรีมีมติให้ดำเนินนโยบายแทรกแซงตลาดน้ำมันปาล์มดิบ ปี 2551 / 52
  เพื่อแก้ไขปัญหาราคาปาล์มน้ำมันตกต่ำ
  โดยกำหนดให้รับซื้อผลปาล์มจากเกษตรกรในราคากิโลกรัมละ 3.50 บาท
  และกำหนดราคาน้ำมันปาล์มดิบที่กิโลกรัมละ 22.50 บาท ปริมาณ 100,000 ตัน
  ในขณะที่ราคาน้ำมันปาล์มดิบในตลาดโลกขณะนั้นอยู่ที่ประมาณ 14-15 บาท/กิโลกรัม
  แต่เริ่มดำเนินการรับซื้อจริงในเดือนมกราคม 2552 ซึ่งเป็นช่วงที่ผลผลิตออกสู่ตลาดน้อย
  ทำให้ราคาในประเทศดีดตัวสูงขึ้นเกินกว่าราคาแทรกแซง

  นอกจากนั้น ในปี 2551 กรมการค้าภายในมีการปรับเพดานราคาจำหน่ายปลีกน้ำมันปาล์ม 2 ครั้ง
  โดยครั้งแรกปรับขึ้นเมื่อวันที่ 28 มกราคม 2551
  เป็นการปรับขึ้นเพดานราคาจำหน่ายปลีกจากเดิมขวดละ 43.50 บาท เป็น 47.50 บาท
  (รวมภาษีมูลค่าเพิ่ม) และล่าสุดเมื่อวันที่ 24 ตุลาคม 2551
  กรมการค้าภายในได้ปรับลดเพดานราคาจำหน่ายปลีกจาก 47.50 บาท เป็น 38 บาท
  เพื่อลดภาระค่าครองชีพให้กับผู้บริโภค แต่ในเดือนพฤศจิกายน 2551
  รัฐบาลกลับดำเนินนโยบายแทรกแซงตลาดน้ำมันปาล์มดิบปี 2551/52
  เพื่อแก้ไขปัญหาราคาปาล์มน้ำมันตกต่ำ

  กรณีดังกล่าวข้างต้น ได้ทำให้ผู้ประกอบการเกิดความสับสนในแนวนโยบายที่ไม่สอดคล้องกัน
  รวมถึงการมีมุมมองที่แตกต่างกันในหน่วยงานของภาครัฐ ซึ่งเป็นการบิดเบือนกลไลตลาด
  และได้ส่งผลกระทบต่อเนื่องไปยังผู้ประกอบการที่จะต้องใช้ความระมัดระวังในการดำเนินธุรกิจ

  4. พื้นที่ปลูกปาล์มส่วนหนึ่งเป็นพื้นที่สัมปทาน

  เนื่องจากบริษัทมีพื้นที่ปลูกปาล์มน้ำมันที่เป็นพื้นที่สัมปทานประมาณ 21,349 ไร่ คิดเป็นร้อยละ 48
  ของพื้นที่ปลูกปาล์มทั้งหมดของบริษัท โดยแบ่งเป็นสวนชัยบุรีจำนวน 12,881.50 ไร่
  ซึ่งจะหมดอายุสัมปทานลงในอีก 6 ปีข้างหน้า และสวนเคียนซา 8,467.74 ไร่
  ซึ่งจะหมดอายุสัมปทานลงในอีก 5 ปีข้างหน้า แต่สวนเคียนซาได้ทับซ้อนกับที่ราชพัสดุ
  ซึ่งอาจถูกปรับเงื่อนไขการเช่า
  ความเสี่ยงที่จะเกิดขึ้นในระยะยาวก็คือหากรัฐบาลมีนโยบายไม่ต่ออายุสัมปทานสวนปาล์มดังกล่าว
  บริษัทจะต้องรับซื้อผลปาล์มสดจากบุคคลภายนอกในสัดส่วนสูงขึ้นเพื่อทดแทนผลปาล์มสดที่ขาดไปจากพื้นที่สัมปทาน
  ส่งผลไปยังต้นทุนวัตถุดิบที่สูงขึ้น
  บริษัทคาดว่าจากการที่บริษัทเป็นผู้ประกอบการรายใหญ่ที่มีความสัมพันธ์ที่ดีกับชาวสวนปาล์มบริเวณใกล้เคียงและมีการซื้อผลปาล์มจากภายนอกมาอย่างต่อเนื่อง
  จะทำให้แนวโน้มที่บริษัทจะประสบปัญหาการขาดแคลนวัตถุดิบลดลง นอกจากนั้น
  การที่บริษัทมีระบบการผลิตที่ได้รับการปรับปรุงประสิทธิภาพอยู่เสมอ
  จะทำให้บริษัทสามารถควบคุมต้นทุนการผลิตได้

  5. การจำหน่ายน้ำมันปาล์มดิบให้แก่ลูกค้ารายใหญ่

  ในปี 2550 และปี 2551 บริษัทมีการจำหน่ายน้ำมันปาล์มดิบ, น้ำมันเมล็ดในปาล์มดิบ
  และผลปาล์มสดให้กับลูกค้ารายใหญ่รายเดียว ซึ่งได้แก่ บริษัท ล่ำสูง (ประเทศไทย) จำกัด
  (มหาชน) (LST) คิดเป็นสัดส่วนร้อยละ 88 และร้อยละ 87 ตามลำดับ
  ทำให้อาจเกิดความเสี่ยงในด้านการพึ่งพิงลูกค้ารายใดรายหนึ่งเป็นสำคัญ แต่เนื่องจาก LST
  มีความสัมพันธ์ที่ดีกับบริษัทมาเป็นเวลานานและเป็นผู้ถือหุ้นรายใหญ่ของบริษัท
  รวมทั้งเป็นบริษัทจดทะเบียนในตลาดหลักทรัพย์แห่งประเทศไทย และมีฐานะการเงินที่แข็งแกร่ง
  และมีชื่อเสียงเป็นที่ยอมรับในอุตสาหกรรมน้ำมันปาล์ม
  บริษัทจึงเชื่อมั่นว่าโอกาสความเสี่ยงจากการสูญเสียลูกค้ารายนี้ไป
  หรือลูกค้ารายนี้ประสบปัญหาทางการเงินจึงเกิดขึ้นน้อย นอกจากนั้น
  บริษัทยังมีความสามารถในการขายสินค้าให้กับลูกค้ารายอื่นได้อีกด้วย
  โดยเฉพาะในปัจจุบันน้ำมันปาล์มมิได้นำมาใช้เพื่อการบริโภคเพียงอย่างเดียว
  แต่ยังสามารถนำมาใช้เป็นพลังงานทดแทนได้อีกด้วย
  ทำให้น้ำมันปาล์มเป็นที่ต้องการทั้งในตลาดในประเทศและต่างประเทศ